Shavkat Mirziyoyev Vladimir Zelenskiyni Ukraina Mustaqillik kuni bilan tabrikladi

O‘zbekiston prezidenti Shavkat Mirziyoyev 24 avgust kuni Ukraina prezidenti Vladimir Zelenskiy va ushbu mamlakat xalqini Ukraina milliy bayrami — Mustaqillik kuni bilan tabrikladi. Tabriknoma 25 avgust kuni O‘zbekistonning Kiyevdagi elchixonasi saytida e’lon qilindi.
«Bu oyda biz ikki tomonlama munosabatlarimiz tarixidagi muhim sana — diplomatik munosabatlar o‘rnatilganining 30 yilligini nishonlaymiz. Hech shubha yo‘qki, an’anaviy do‘stlik va o‘zaro hurmat tamoyillariga asoslangan o‘zbek-ukrain munosabatlari birgalikdagi sa’y-harakatlarimiz tufayli bundan keyin ham rivojlanib boradi», — deyiladi tabrikda.
«Sizga mustahkam sog‘lik, oilaviy baxt, mas’uliyatli davlat faoliyatingizda muvaffaqiyatlar, do‘st ukrain xalqiga esa tinchlik va farovonlik tilayman», — dedi Shavkat Mirziyoyev.

Qayd etish joizki, tabrik O‘zbekiston prezidenti matbuot xizmati saytida e’lon qilinmadi. Ayrim yillarda bu haqda bir satr bilan e’lon qilingan — masalan, 2020 yil (Vladimir Zelenskiy tabriklangan) va 2018 yilda (Pyotr Poroshenko).